정조 11년 · 목
領議政金致仁曰冬雷之災四五日之間再次告警且雪中殷轟尤係初見伏想丙枕靡安矣若臣等旣無裨補反貽害世道亟賜退斥改卜覽德予曰所引過矣昨日傳敎已言之而一則否德二則否德予固自省之不暇然而予亦曰近日災異未必不由於卿等何者近來朝象之不得寧靖實由於卿等之不能鎭定故耳致仁曰豈惟不能鎭定乃反有激成之歎如賜斥退必有顯效矣予曰若如此當初何以復起卿等乎致仁曰今則已試蔑效正宜斥免也予曰昨日政院玉堂所懷卿等見之乎致仁曰未及見之矣予曰昨下求助之敎庶幾昌言之有聞而政院玉堂所懷旣無可觀臺諫所言則又只似擧子對策樣豈不慨然哉予於玉堂所懷批答用慨然二字而玉堂又因此經出設於大臣箚批用此二字卿等亦豈因此胥命或尋箚乎玉堂事誠可異也致仁曰臣等豈敢因此不爲入闕乎經出玉堂誠過矣予曰昨日命陳所懷實出有意近日朝象何如此乎金遇國疏本初則不欲頒布而或者以爲頒布然後於當之者反有勝焉云故使之頒布矣予非不知重繩之爲宜而罰止削職者意實有在再昨洪樂淵又有疏捄之擧矣此亦姑不賜批而要之此等處不必多費聲氣曰是曰非如是則非徒無益反恐無寧靖之期也致仁曰始見臺疏則在臣亦多有未安者矣予曰臺疏於卿有何不安處乎致仁曰誠亦有之矣予曰近日事左相當任其責矣大抵對策與臺疏一般自上求言在下應旨設使言有狂妄亦宜假借向來金履成對策中語非謂其眞如此也乃是先事之戒古人亦有毋若丹朱傲之言則予之特加批默者此也而金遇國疏乃以一筆句斷非直爲人鬼關頭而已則此豈朝廷間好事乎且其所論三事中金鍾正事尤可笑金鍾正予於賓客時見之頗了了剛明今則老昏甚矣向來事必是老昏惶㥘中所致則疏中下語豈可如是且不惟論向來事乃又提及已往復起宿火此等處左相則似可以鎭壓而何不爲鎭壓之道乎予則曰自何來議薦時事卿亦如此況年少名官乎不知者必反以卿爲推波助瀾此豈予置卿此任之本意乎予雖無誠信之交孚於群下者豈因金遇國之言而有所左右亦足因金遇國對邊之言而有所彼此哉自古如此事或値投間抵隙之機以售乘時逞意之計而今則明知其不能入猶復如此亦可謂不善料事矣左議政李在協曰臺諫事誠怪異矣然而尹蓍東之政注金履成之對策人之有言亦已久矣予曰雖以政注事言之亦何可因此句斷其平生乎予於伊時非不欲索言是非以露圭角而若或致過重則反易乖激若不以爲非則又有可慮故只得如此平說且予之本意欲使爲甲乙之論而互相起鬧者兩無所甘蓋甘如醴者本非好事故近來規模無彼無此一以無味爲主此意卿等亦必知之而遭罹者須勿認以爲不足臺諫亦毋認以爲太過可矣雖然近來每事如此故無論此邊彼邊氣節名義又漸掃地蓋先朝五十年功德實所以全保世臣而今則聖化寢遠世級日下只自爲身家之計不復知名節爲何事此固可悶而若於彼此之間有所偏重則反有激成之慮故只以不激不隨物來順應爲事且使跳踉者毋得轉加而已矣致仁曰但恐於此得中爲難矣予曰此時夾贊正賴卿等蓋財成輔相上下交修而後可以做事予豈能獨運於上也予之復起卿者正以此也則卿欲見機而作可乎致仁曰夾贊二字豈如臣所堪當乎臣居此任亦周年矣惟望速退予曰尹蓍東事誠然矣而卿之復起此任豈可援比於他人之驟用乎且卿年若只五六十亦可以曲從而今卿則餘日無多何可許其去乎致仁曰臣實昏耄無用故如是祈免矣予曰然則詢玆黃髮之言又何謂耶致仁曰臣何敢比擬古人乎予曰臺疏中尹蓍東事擬望一款爲新說話而其餘皆奪襲前人所言矣致仁曰若以古事言之故相鄭澈至被榜示朝堂之罰而其子登科入玉署故相李頤命拜相後其兄師命始復官今韓翼謩旣已復官則其孫檢擬似非異事矣予曰韓翼謩伊時事載在明義錄蓋初則不可謂善處而末後書啓麟漢則以一轉再轉必欲湛滅爲言而韓翼謩則知罪知罪爲辭亦可謂收之桑楡矣且予嘗以其孫則似不必枳塞有所云云豈或此言流出而有所檢擬乎金遇國乃欲因此而驅之於逆則豈有如此人事乎觀其疏辭之全沒知覺可見左相諸人之初不與知也至於金鍾正事亦必昏妄所致則又何可深咎乎致仁曰韓翼謩則與麟漢角立便是楚越矣予曰予亦於復官傳敎略已言之而但臺論寧激毋渝設令韓翼謩果賢也爲臺官者提論其孫檢擬之可否而或請罷或請削而已則雖或過於分數亦何關係而今乃直驅之於逆則豈其可乎且果逆也予豈任之以冢宰之重乎其無知覺甚矣致仁曰若只就事論事而已則豈以爲非乎予曰金履成則傳敎已脫之矣致仁曰金履成榮進稍驟故見忤於人矣予曰左相則以爲如何在協曰豈有如此人事乎予曰小小是非之曰可曰否猶或可也此則非人則鬼非忠則逆豈可以甲乙之爭直驅之罔測之科哉且金遇國實則庸劣故其疏眞贜自可見捉此予所謂左相必不與知者也蓋其無見識無料量如此安得不敗乎致仁曰左相亦何以盡知予曰今番事左相必不知而此亦豈金遇國所能自辦者乎予於處分時欲發此言而嫌於過重故不果矣然而其中主張跳踉者若査得懲戢則必有益於世道時象矣在協曰將何以知得耶予曰卿豈無斟酌料量者乎必須嚴加禁斷使無情者不得盡其辭則好矣予曰金遇國疏中有起廢之語其間豈有廢枳之事乎予於臺望及兵郞望一二次越點以此觀之亦與初不擬望有異蓋前年金遇國言事後予非以其言爲非而伊時試射日復賊以金遇國五寸來見等說有所云云復賊事誠萬萬無嚴而不炊之堗又何生烟乎予則以臺諫進言不因人指使能自辦得者爲眞箇臺諫予之靳點於金遇國者正以此也然若使金遇國無此事而冒此名則亦可矜燐矣致仁曰復賊之筵中此言誠萬萬無嚴矣予曰伊時六承旨及諸卿宰皆在而乃敢揚言此事其時承旨中亦有論斥之擧矣致仁曰承旨豈可無卽席請罪乎予曰伊時果亦有請推之事矣予曰李命俊狀啓卿等見之乎其中涼雚事以十分之九出送而以其一分留置云者其言頗有條理且聞其治績素著云矣致仁曰涼雚事似於湖南有益矣予曰此誰之親族也在協曰洪秀輔知之矣致仁曰鄭東浚之治績曾所慣聞今番完伯之代必以此人爲定似好故敢達矣予曰鄭東浚近聞有實病且雖以國體許施罷職之請而其本事似是立石所用且其才諝可惜姑勿出代可矣致仁曰臣亦以國體請罷矣予曰完伯事今番則公罪而但其才太多固亦有疏明處所可慮者諺所謂言甘之家醬末必甘耳致仁曰臣之賤疾已成癃痼今亦投舁入來惟在卽賜退斥矣予曰前已言之予必不使卿至於狼狽矣十正年休致之餘旣復入則寧可忽然復去乎此亦有關國體不可不顧況中間又因事故再次遞免者乎卿雖如此予必不從徒有不相孚之歎矣副司直李在簡曰向來守禦使以廣州結錢還送均廳請得給代米事陳奏蒙允矣本廳給代旣患不足來後流弊又恐難支故敢達矣予曰予之爲畿民停留代捧卽苦心而守總兩營旣不罷則又不可一向如此且聞軍兵料將以錢代給云故向於擧條措辭批答且其所請只是一年給代則何至有後弊乎在簡曰雖只請一年每爲前例矣予曰大臣之意何如致仁曰今之所請不過以錢換米則此與公給有異矣在協曰請給代終是法外遵事目乃出守法矣右議政兪彥鎬曰旣止一年則豈至爲例乎予曰守總兩營又有他米條名色乎戶曹判書徐有隣曰總廳則有月課米矣予曰月課米有其名而無其實有司之臣所宜變通者而因循至此矣有隣曰卽造銃之資矣予曰名雖造銃實則不然予亦非謂其永罷也予曰諸將臣各陳月課米所用處可也副司直李敬懋曰若無此米將無一柄銃之下往列邑者矣徐有大曰禁御兩營則間年劃給矣予曰果以此造銃乎敬懋曰以此造銃而每以他用矣予曰若以守禦廳錢換給他營門此米條則似便好惠堂筵退後相議處之可矣致仁曰若以總廳米移換則總廳必難之矣予曰總廳則似必以此造銃矣予命副司直金持默曰御營廳月課米數爲幾何造銃亦爲幾柄乎持默曰未及詳知矣予命敬懋曰都監軍卒乃輦下親兵苦樂專係於大將且威生於廉公生於明苟能潔已則軍律亦必有勝近來都監凡百果何如敬懋曰臣猥當重任何能使軍容頓變於前乎予曰向有中巡從近爲之之敎軍情果以如何耶敬懋曰一軍聳聽歡聲雷騰矣予曰近來米儲之枵然專由都監養兵之需而渠輩朔料則聞又甚薄且受料之際又不得全數受去此弊若得釐正則誠好矣致仁曰都監大弊則又在老弱疾病之不爲陶汰矣予曰年限已過而除減者幾名乎敬懋曰十餘名則仍留三十餘名則除下矣予曰陞戶已盡領付乎此似有勝於京軍矣敬懋曰比之京軍之待年者似有勝矣予曰中巡財力則能有裕乎敬懋曰只是錢邊而記付不過萬餘兩且中巡施賞則無用錢之例當入木七八十同矣予曰財力可謂寒心矣致仁曰中巡以其稀闊故所入反多矣予曰自今定式每年春秋如期設行雖七八十同亦可爲二次之用且技藝較試之際老弱査括必易矣卿須申明舊制爲此經綸可也初則予之知卿者不如此而近來卿之處事多隘塞有非元戎之材予所以未妥於卿者多矣然而猶望其勉力於廉明二字且須定行此事以爲慰悅軍心鍊熟技藝之地好矣敎鍊官之純用行伍自金聖應始之而近來將校中全無稍解兵書者此後取才時必以兵曹試取期有實效可也敬懋曰行首敎鍊官以方外諳熟兵書者爲之似可爲彈壓歡奬之道矣持默曰臣出問則本營月課米四百石間年受耒以造火藥云矣予曰實則火藥亦未必造矣每年所造果幾斤云耶持默曰未詳幾許而每致不足故自本營加助云矣